Meddelelse fra Kommissionen

Behandling af ansøgninger om duplikatmarkedsføringstilladelse for lægemidler i henhold til artikel 82, stk. 1, i forordning (EF) nr. 726/2004

(2021/C 76/01)

Forord

Anmodningerne om duplikatmarkedsføringstilladelser i henhold til artikel 82, stk. 1, i Europa-Parlamentets og Rådets forordning (EF) nr. 726/2004 (1) er steget støt, og denne tendens vil sandsynligvis fortsætte, efterhånden som anvendelsen af den centraliserede procedure stiger.

For at sikre en gnidningsløs anvendelse af artikel 82, stk. 1, og for at skabe større gennemsigtighed og forudsigelighed for de berørte parter offentliggjorde Kommissionen i marts 2010 et dokument (ajourført i 2011 (2)) om de kriterier, den ville anvende ved vurderingen af en ansøgning om en duplikatmarkedsføringstilladelse. Kommissionen vil fortsat ajourføre dette dokument for at behandle nye fortolkningsspørgsmål vedrørende artikel 82, stk. 1. Afsnit III i bilaget indeholder en liste over datoerne for og indholdet af de ajourføringer, der hidtil er foretaget.

Denne meddelelse har til formål at vejlede dem, der ønsker at indgive en anmodning om en ansøgning om en duplikatmarkedsføringstilladelse. Selv om vejledningsdokumenter ikke er juridisk bindende, er denne meddelelse baseret på Kommissionens fortolkning af artikel 82, stk. 1, i forordning (EF) nr. 726/2004. I tvivlstilfælde bør der henvises til de relevante EU-direktiver og -forordninger. Desuden er det kun Domstolen, der kan give en autentisk fortolkning af EU-retten.

1. Generelle betragtninger

En markedsføringstilladelse udstedt i henhold til forordning (EF) nr. 726/2004 giver indehaveren mulighed for at markedsføre lægemidlet i hele EU. I lyset af den unikke karakter og EU-dimensionen af markedsføringstilladelser, der udstedes efter den centraliserede procedure, kræves det i forordning (EF) nr. 726/2004, at der anvendes et enkelt navn til at identificere et lægemiddel, der er godkendt efter den centraliserede procedure (3). Forordningen begrænser også ansøgernes/indehavernes mulighed for at opnå mere end én markedsføringstilladelse pr. lægemiddel (»duplikatmarkedsføringstilladelser«). Navnlig hedder det i artikel 82, stk. 1, i forordning (EF) nr. 726/2004, at:

»Der kan kun udstedes én markedsføringstilladelse for et givet lægemiddel til én og samme indehaver. Kommissionen tillader imidlertid en ansøger at indgive mere end én ansøgning vedrørende det pågældende lægemiddel til agenturet, når der foreligger objektive og velbegrundede årsager, der vedrører folkesundheden, og som har forbindelse med adgang til lægemidlet for sundhedspersoner og/eller patienter, eller af årsager, der vedrører sammarkedsføring.«

Vurderingen af, om betingelserne i artikel 82, stk. 1, er opfyldt, skal foretages fra sag til sag under hensyntagen til de faktiske omstændigheder i hver enkelt ansøgning. Potentielle ansøgere skal dog bemærke, at artikel 82, stk. 1, andet afsnit, er en undtagelse fra den generelle regel i første afsnit og derfor bør fortolkes restriktivt. De overordnede mål om at bevare folkesundheden og harmonisere centralt godkendte produkter bør også spille en vigtig rolle.

2. Ansøgninger om markedsføringstilladelse i henhold til artikel 82, stk. 1

Artikel 82, stk. 1, i forordning (EF) nr. 726/2004 vedrører ansøgninger om markedsføringstilladelse, der er indgivet af en ansøger for et lægemiddel, for hvilket der allerede er udstedt en markedsføringstilladelse efter den centraliserede procedure.

Bemærk, at en markedsføringstilladelse for et lægemiddel, der adskiller sig fra et tidligere godkendt produkt, ikke betragtes som et duplikat og derfor ikke skal vurderes i henhold til artikel 82, stk. 1. Dette betyder også, at en sådan ansøgning ikke kan drage fordel af en gebyrnedsættelse, der gælder for duplikater.

En ansøgning om markedsføringstilladelse for et lægemiddel, for hvilket der allerede er udstedt en markedsføringstilladelse i henhold til den centraliserede procedure, er derimod omfattet af artikel 82, stk. 1, hvis ansøgeren er den samme (4) som den, der er indehaver af den oprindelige markedsføringstilladelse. En sådan ansøgning kan være berettiget til en gebyrnedsættelse, der kan finde anvendelse på duplikater, men kan kun imødekommes, hvis betingelserne i artikel 82, stk. 1, er opfyldt.

Ved vurderingen af, om en ansøgning vedrører et specifikt lægemiddel, der allerede har fået udstedt en markedsføringstilladelse og derfor falder ind under anvendelsesområdet for artikel 82, stk. 1, vil Kommissionen tage sammensætningen af de(t) virksomme stof(fer) og lægemiddelformen i betragtning. Dette er i overensstemmelse med meddelelsen om fællesskabsprocedurer for markedsføringstilladelser for lægemidler (5), hvori det hedder, at ethvert lægemiddel med samme kvalitative og kvantitative sammensætning af aktive stoffer (dvs. samme styrke), og samme farmaceutiske form skal betragtes som værende samme lægemiddel.

Endvidere fremgår det af artikel 10, stk. 2, litra b), i Europa-Parlamentets og Rådets direktiv 2001/83/EF (6), at »[d]e forskellige salte, estere, ætere, isomerer, blandinger af isomerer, komplekser eller derivater af et virksomt stof betragtes som samme virksomme stof, medmindre de afviger betydeligt i egenskaber med hensyn til sikkerhed og/eller virkning«. Mens artikel 10 omhandler vurderingen af generiske anvendelser, er det hensigtsmæssigt at anvende det samme princip ved vurderingen af forskelle i henhold til artikel 82, stk. 1.

Når der ved lov stilles krav om en særskilt ansøgning om markedsføringstilladelse, falder den uden for anvendelsesområdet for artikel 82, stk. 1, hvilket betyder, at ansøgeren ikke skal indgive en anmodning om en duplikatmarkedsføringstilladelse til Kommissionen.

I afsnit 2.1 og 2.2 nedenfor beskrives de praktiske tilfælde, der falder henholdsvis inden for og uden for anvendelsesområdet for artikel 82, stk. 1.

2.1. Ansøgninger, der falder uden for anvendelsesområdet for artikel 82, stk. 1

Ansøgninger, der falder uden for anvendelsesområdet for artikel 82, stk. 1, omfatter følgende tilfælde:

— Det eller de virksomme stoffer er ikke de(t) samme.

— Det virksomme stof er et andet eller en anden salt, ester, æter, isomer, blanding af isomerer, kompleks eller derivat, der afviger betydeligt i egenskaber med hensyn til sikkerhed eller virkning.

— Lægemidlet indeholder forskellige hjælpestoffer, som medfører betydelige forskelle i sikkerhed eller virkning.

— Producenten eller produktionsstedet er en anden eller et andet og kan på grund af produktets egenskaber (navnlig i forbindelse med biologiske produkter) føre til betydelige forskelle med hensyn til sikkerhed eller virkning.

— Ansøgninger indgivet i henhold til artikel 7, stk. 3, i forordning (EF) nr. 141/2000: Ifølge denne bestemmelse kan en indikation for sjældne sygdomme og en indikation for ikke-sjældne sygdomme ikke være omfattet af den samme markedsføringstilladelse.

— Ansøgninger indgivet i henhold til artikel 30 i forordning (EF) nr. 1901/2006 eller ansøgninger om markedsføringstilladelser for andre indikationer, hvis den oprindelige markedsføringstilladelse er indgivet i henhold til artikel 30 i forordning (EF) nr. 1901/2006. Artikel 30 indeholder bestemmelser om en ny, selvstændig type markedsføringstilladelse kaldet en markedsføringstilladelse til pædiatrisk brug.

2.2. Ansøgninger, der falder ind under anvendelsesområdet for artikel 82, stk. 1

Ansøgninger, der falder ind under anvendelsesområdet for artikel 82, stk. 1, omfatter følgende tilfælde:

— Det virksomme stof er et andet eller en anden salt, ester, æter, isomer, blanding af isomerer, kompleks eller derivat, der ikke afviger betydeligt i egenskaber med hensyn til sikkerhed eller virkning.

— Lægemidlet indeholder forskellige hjælpestoffer, som ikke medfører betydelige forskelle i sikkerhed eller virkning.

— Producenten eller produktionsstedet er en anden eller et andet, medmindre dette fører til betydelige forskelle med hensyn til sikkerhed eller virkning.

— Forskelle i de data, der indgives i forbindelse med ansøgningen om markedsføringstilladelse for et lægemiddel med samme sammensætning med hensyn til virksomme stoffer og samme lægemiddelform (f.eks. data til påvisning af bioækvivalens), forudsat at lægemidlet ikke afviger betydeligt med hensyn til sikkerhed eller virkning.

— Desuden er det irrelevant, at den ene ansøgning om markedsføringstilladelse indgives i overensstemmelse med artikel 8, stk. 3, i direktiv 2001/83/EF, og den anden ansøgning om markedsføringstilladelse indgives efter en forenklet procedure (f.eks. en generisk, biosimilær eller hybrid anvendelse, informeret samtykke) (7), forudsat at begge ansøgninger vedrører et lægemiddel med samme kvalitative og kvantitative sammensætning med hensyn til virksomme stoffer og samme lægemiddelform.

— En duplikatansøgning kan indeholde færre indikationer eller farmaceutiske former end den oprindelige ansøgning/markedsføringstilladelse, når dette er nødvendigt for at markedsføre produktet i medlemsstater, hvor en specifik indikation eller lægemiddelform er beskyttet ved patentretten.

For at opretholde harmoniseringen af produktresuméet bør ansøgeren dog fremlægge en tilsagnsskrivelse om at udvide indikationen (indikationerne)/lægemiddelformen/-formerne på duplikatmarkedsføringstilladelsen, når patentrestriktionerne ikke længere eksisterer. Alternativt kan ansøgeren også forpligte sig til at tilbagekalde markedsføringstilladelsen med begrænsede indikationer/lægemiddelformer, når de relevante patenter ikke længere er i kraft. Da harmoniseringen af produktresuméer i hele EU er en af grundpillerne i den centraliserede procedure, bør ansøgere om duplikatmarkedsføringstilladelser ikke markedsføre de to lægemidler med forskellige indikationer/styrker/lægemiddelformer i samme land. Tilsagnsskrivelsen skal vedlægges ansøgningen om markedsføringstilladelse.

Kommissionen finder det nødvendigt at understrege, at ansøgninger, der falder ind under anvendelsesområdet for artikel 82, stk. 1, kun kan føre til udstedelse af en markedsføringstilladelse, hvis betingelserne i nævnte artikel er opfyldt. Potentielle ansøgere rådes derfor til at underrette Det Europæiske Lægemiddelagentur (agenturet), når en ansøgning falder ind under artikel 82, stk. 1, og søge rådgivning i tvivlstilfælde (f.eks. hvis der anvendes et andet produktionssted til et biologisk lægemiddel).

For overskuelighedens skyld falder omfanget af den videnskabelige vurdering, som agenturet skal foretage, og eventuelle gebyrmæssige konsekvenser uden for dette dokuments anvendelsesområde.

3. Agenturets validering af ansøgninger om duplikatmarkedsføringstilladelse

Ansøgninger om markedsføringstilladelse, herunder duplikater, indgives til agenturet. Med henblik på validering af en duplikatmarkedsføringstilladelse kontrollerer agenturet:

— at duplikatansøgningen indgives af den samme ansøger, der har indgivet den markedsføringstilladelse/ansøgning, som duplikeres (»den oprindelige markedsføringstilladelse/ansøgning«). Se afsnit 5.1 for yderligere præciseringer

— at den oprindelige markedsføringstilladelse er gyldig. Se afsnit 5.2 for yderligere præciseringer. Dette trin gælder ikke for duplikatansøgninger, der indgives parallelt med den oprindelige ansøgning om markedsføringstilladelse (dvs. i tilfælde, hvor ansøgningen om den oprindelige markedsføringstilladelse stadig er under behandling)

— i tilfælde, hvor duplikatmarkedsføringstilladelsen indgives på grundlag af en ansøgning om informeret samtykke, at der foreligger en samtykkeskrivelse fra den indehaver af markedsføringstilladelsen, som er indehaver af det dossier, der henvises til, som det er tilfældet med ansøgninger indgivet i henhold til artikel 10c i direktiv 2001/83/EF. Se afsnit 5.3 for yderligere præciseringer

— at der er udstedt en godkendelse fra Kommissionen til at indgive en ansøgning om duplikatmarkedsføringstilladelse. Se afsnit 5.3 for yderligere præciseringer.

4. Kommissionens godkendelse til at indgive en duplikatmarkedsføringstilladelse

Inden Kommissionen udsteder en godkendelse til at indgive en ansøgning om en duplikatmarkedsføringstilladelse i henhold til artikel 82, stk. 1, skal den sikre sig, at de relevante betingelser er opfyldt. Den skal derfor kontrollere, at:

— ansøgeren er den »samme ansøger« som forklaret i afsnit 5.1, og

— årsagerne, der vedrører folkesundheden eller sammarkedsføring, er opfyldt (jf. kriterierne i bilaget til denne meddelelse).

Tilladelsen skal indeholde følgende oplysninger:

— navnet på indehaveren af markedsføringstilladelsen, der er relevant for duplikatansøgningen

— navnet på det lægemiddel, der er ansøgt om i duplikatansøgningen (8)

— hvis der påberåbes sammarkedsføring, bør dokumentationen for en sådan sammarkedsføring (kontrakt eller aftalebrev mellem virksomhederne) forelægges for Kommissionen mindst en måned, før Udvalget for Humanmedicinske Lægemidler (CHMP) afgiver udtalelse om ansøgningen om en duplikatmarkedsføringstilladelse, og

— hvis der anmodes om duplikater på grund af patenter, der beskytter visse terapeutiske indikationer eller lægemiddelformer, skal ansøgeren fremlægge en tilsagnsskrivelse om at udvide den eller de terapeutiske indikationer/lægemiddelformer i duplikatmarkedsføringstilladelsen, så snart patentrestriktionerne ikke længere eksisterer. Alternativt kan ansøgeren forpligte sig til at tilbagekalde markedsføringstilladelsen med begrænsede indikationer/lægemiddelformer, når de relevante patenter ikke længere er i kraft. Da harmoniseringen af produktresuméer i hele EU er en af grundpillerne i den centraliserede procedure, bør ansøgere om duplikatmarkedsføringstilladelser ikke markedsføre de to produkter med forskellige indikationer/styrker/lægemiddelformer i samme land. Tilsagnsskrivelsen skal vedlægges ansøgningen om markedsføringstilladelse.

5. Krav, der skal kontrolleres for alle ansøgninger om duplikatmarkedsføringstilladelse

5.1. "Samme ansøger"

Når agenturet modtager en ansøgning om markedsføringstilladelse, bør det kontrollere, om ansøgeren allerede har ansøgt om eller fået udstedt en markedsføringstilladelse for det pågældende produkt. Hvis dette er tilfældet, behandler agenturet ansøgningen som en duplikatansøgning i overensstemmelse med artikel 82, stk. 1. Inden Kommissionen udsteder en godkendelsesskrivelse i henhold til artikel 82, stk. 1, bør den også kontrollere, at ansøgeren om duplikatmarkedsføringstilladelsen er den samme ansøger som den, der har ansøgt om eller er indehaver af den oprindelige markedsføringstilladelse. I begge tilfælde kan ansøgeren blive bedt om at fremlægge passende dokumentation.

Ved vurderingen af ansøgninger om tilladelse i henhold til artikel 82, stk. 1, bør der anvendes samme kriterier som:

— meddelelsen fra 1998 om Fællesskabets procedurer for markedsføringstilladelse for lægemidler med henblik på at definere »samme enhed« og

— kapitel 2 i meddelelsen til ansøgere med henblik på at definere »samme ansøger«.

Dette betyder specifikt, at en virksomhed, der tilhører samme koncern, eller virksomheder, der har indgået en licensaftale eller på anden måde har indgået aftale med ansøgeren om den oprindelige markedsføringstilladelse for så vidt angår markedsføringen af det relevante lægemiddel, kan ansøge om et duplikat.

Scenarie Falder ind under anvendelsesområdet for artikel 82, stk. 1? Ansøgeren er den samme som den, der ansøgte om den oprindelige markedsføringstilladelse. ja Ansøgeren tilhører samme koncern som ansøgeren om den oprindelige markedsføringstilladelse. ja (9) Ansøgeren er en uafhængig virksomhed, der har indgået aftale med ansøgeren om den oprindelige markedsføringstilladelse (licensaftale eller anden aftale, der kan identificeres) om at markedsføre produktet. ja Ansøgeren er en uafhængig virksomhed. Den har indgået licensaftaler med indehaveren af markedsføringstilladelsen for det produkt, for hvilket der anmodes om et duplikat, men ikke om at markedsføre det pågældende produkt (f.eks. at virksomhed A og B har en aftale om at markedsføre produkterne x1 og x2, men det duplikat, der anmodes om, vedrører produkt x3). nej (10) Ansøgeren er en uafhængig virksomhed, der har en aftale om at købe og/eller anvende oplysningerne fra den virksomhed, der har ansøgt om en markedsføringstilladelse for produktet for første gang. Der er imidlertid ingen aftale om at markedsføre produktet. nej (10)

5.2. Den oprindelige markedsføringstilladelse er gyldig.

Duplikatansøgningen skal vedrøre en oprindelig markedsføringstilladelse, som stadig er gyldig. Det er ikke muligt at indgive en duplikatansøgning om en markedsføringstilladelse: i) som ikke er blevet fornyet, ii) som er trukket tilbage/tilbagekaldt eller suspenderet, eller iii) som er ophørt med at være gyldig i henhold til artikel 24, stk. 5, i direktiv 2001/83/EF. Agenturet kan anmode ansøgeren om at fremlægge dokumentation for, at den oprindelige markedsføringstilladelse er gyldig.

5.3. Samtykkeskrivelse i tilfælde af en »ansøgning om informeret samtykke«

En duplikatansøgning, som der anmodes om i form af en ansøgning om informeret samtykke i henhold til artikel 10c i direktiv 2001/83/EF, skal ledsages af en samtykkeskrivelse fra den indehaver af markedsføringstilladelsen, som er indehaver af det dossier, der henvises til, som det er tilfældet for alle ansøgninger, der indgives i henhold til artikel 10c.

5.4. Kommissionens godkendelse til at indgive en duplikatmarkedsføringstilladelse

Virksomheder, der anmoder om en duplikatmarkedsføringstilladelse, kan indlede aktiviteter med agenturet forud for indgivelsen, inden de får Kommissionens samtykke, jf. artikel 82, stk. 1. De bør dog bemærke, at duplikatmarkedsføringstilladelsen ikke kan udstedes, hvis Kommissionen ikke har udstedt en godkendelsesskrivelse forud for CHMP's udtalelse, eller hvis nogle af de deri anførte krav ikke er blevet opfyldt forud for CHMP's udtalelse.

Det er derfor yderst vigtigt, at ansøgerne ansøger om en godkendelsesskrivelse og fremlægger alle relevante oplysninger, som der kan anmodes om straks og mindst en måned forud for CHMP's udtalelse.

Ansøgerne bør også udfylde den skabelon for oplysninger, der findes i afsnit II i bilaget til denne meddelelse, og indsende den sammen med deres anmodning. Skabelonen bør anvendes for alle ansøgninger, der indsendes fra den 1. april 2021 og frem.

(1) Europa-Parlamentets og Rådets forordning (EF) nr. 726/2004 af 31. marts 2004 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk lægemiddelagentur (EUT L 136 af 30.4.2004, s. 1).

(2) https://ec.europa.eu/health/sites/health/files/files/latest_news/2011_09_duplicates_note_upd_01.pdf.

(3) Artikel 6, stk. 1, i forordning (EF) nr. 726/2004.

(4) Jf. afsnit 5.1 nedenfor.

(5) EFT C 229 af 22.7.1998, s. 4. https://ec.europa.eu/health/sites/health/files/files/eudralex/vol-1/com_1998/com_1998_da.pdf.

(6) Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler (EFT L 311 af 28.11.2001, s. 67).

(7) Artikel 10 og artikel 10c, i direktiv 2001/83/EF henviser til forskellige typer forenklede procedurer, hvor en virksomhed kan henvise til data, der indgår i andre markedsføringstilladelser.

(8) Hvis det foreslåede navn ikke godkendes af agenturets navneundersøgelsesgruppe, kan godkendelsesskrivelsen ajourføres tilsvarende.

(9) Medmindre anmodningen om duplikatmarkedsføringstilladelsen er begrundet i sammarkedsføring (se bilaget, del I B).

(10) Denne ansøgning skal behandles i overensstemmelse med artikel 6 i forordning (EF) nr. 726/2004.